b'\n_START_ARTICLE_\nRisto Nurisalo\n_START_PARAGRAPH_\nRisto "Rike" Nurisalo (s. 1941) on suomalainen Tampereella asuva graafikko, sarjakuvapiirt\xc3\xa4j\xc3\xa4 ja kirjailija._NEWLINE_Nurisalo toimi l\xc3\xa4hes 40 vuoden ajan Yleisradion TV2:n palveluksessa graafikkona ja on nykyisin el\xc3\xa4kkeell\xc3\xa4. H\xc3\xa4n on tehnyt vuodesta 1965 l\xc3\xa4htien Hymy-lehdess\xc3\xa4 julkaistua Puutahein\xc3\xa4\xc3\xa4-sarjakuvaa yhdess\xc3\xa4 freelance-toimittaja Jyrki Paavolan kanssa (Jyk\xc3\xa4 & Rike). Nurisalo piirt\xc3\xa4\xc3\xa4 sarjakuvan ja Paavola vastaa tekstityksest\xc3\xa4. Puutahein\xc3\xa4\xc3\xa4-sarjakuva sai Suomen Sarjakuvaseuran Puup\xc3\xa4\xc3\xa4hattu-palkinnon 1992. Jyk\xc3\xa4 ja Rike ovat tehneet my\xc3\xb6s Runteli-nimist\xc3\xa4 sarjakuvaa joka ilmestyi Tamperelainen-lehdess\xc3\xa4, VIP-lehdess\xc3\xa4 ja Hymyss\xc3\xa4 aina 1980-luvun alkuun saakka. Runteli-sarjakuvasta ilmestyi 1974 koottu albumi Runteli heitt\xc3\xa4\xc3\xa4 vesilintua. Muita heid\xc3\xa4n tekemi\xc3\xa4\xc3\xa4n sarjakuvia ovat olleet muun muassa Etsiv\xc3\xa4toimisto H\xc3\xa4m\xc3\xa4l\xc3\xa4inen & Savolainen ja Niemiset._NEWLINE_Nurisalo julkaisi vuonna 2010 Suomen sis\xc3\xa4llissotaan sijoittuvan romaanin August. Romaanin p\xc3\xa4\xc3\xa4henkil\xc3\xb6n\xc3\xa4 on 17-vuotias tamperelaispoika August Friman joka liittyi valkoisten joukkoihin ja osallistuu sodan taisteluihin Kokkolassa, Vilppulassa, Orivedell\xc3\xa4, Tampereella ja Viipurissa.'